ΚΑΝΟΝΙΣΜΟΣ (ΕΟΚ) αριθ. 1372/93 ΤΟΥ ΣΥΜΒΟΥΛΙΟΥ της 1ης Ιουνίου 1993 για μέτρα προσαρμογής ορισμένων τομέων της πορτογαλικής γεωργικής βιομηχανίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πράξη προσχώρησης της Ισπανίας και της Πορτογαλίας,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι η ενιαία αγορά προϋποθέτει την απάλειψη των εμποδίων στις συναλλαγές όχι μόνο μεταξύ των κρατών μελών της Κοινότητας με τη σύνθεσή της στις 31 Δεκεμβρίου 1985 αλλά επίσης, κατά το μέτρο του δυνατού, μεταξύ αυτών των κρατών μελών και των νέων κρατών μελών-

ότι, προς τούτο, καταργούνται οι περισσότεροι μεταβατικοί μηχανισμοί προσχώρησης της Πορτογαλίας πριν από τη λήξη της προθεσμίας που προβλέπεται στην πράξη προσχώρησης- ότι η κατάργηση αυτή επιβάλλει σε ορισμένους τομείς της πορτογαλικής βιομηχανίας των οποίων οι διαρθρώσεις είναι ακόμη απαρχαιωμένες, μία σημαντική πρόκληση ενόψει του αυξημένου ανταγωνισμού των άλλων κρατών μελών και των τρίτων χωρών- ότι πρέπει συνεπώς να ενθαρρυνθεί η προσπάθεια προσαρμογής των τομέων αυτών για να είναι δυνατός ο εκσυγχρονισμός τους- ότι πρέπει έτσι να χορηγηθεί στις επιχειρήσεις του τομέα αυτού, με φθίνοντα τρόπο κατά τη διάρκεια τριών ετών, ενίσχυση, συναρτήσει των καθορισθεισών επί τη βάσει πραγματοποιηθείσης παραγωγής δυνατοτήτων, κατά τη διάρκεια μιας ιστορικής περιόδου αναφοράς. Το ύψος της ενίσχυσης θα καθορισθεί από τις πορτογαλικές αρχές,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Καθιερώνεται διαρθρωτική ενίσχυση προσαρμογής που αποσκοπεί στην επιτάχυνση του εκσυγχρονισμού για τις επιχειρήσεις των τομέων της πορτογαλικής γεωργικής βιομηχανίας οι οποίοι θίγονται από την επιταχυνόμενη κατάργηση των μεταβατικών μηχανισμών προσχώρησης και πληρούν τα κριτήρια που θα καθορισθούν από τις πορτογαλικές αρχές κατ' εφαρμογή της παραγράφου 3.

2. Η ενίσχυση που προβλέπεται στην παράγραφο 1 παρέχεται στις επιχειρήσεις των εν λόγω τομέων:

- με φθίνοντα τρόπο κατά τη διάρκεια τριών ετών και

- συναρτήσει των καθορισθεισών επί τη βάσει της πραγματοποιηθείσης παραγωγής δυνατοτήτων κατά τη διάρκεια μιας ιστορικής περιόδου αναφοράς.

3. Οι πορτογαλικές αρχές καθορίζουν:

- τους τομείς που πληρούν τους όρους που προβλέπονται στην παράγραφο 1,

- τα κριτήρια τα οποία πρέπει να πληρούν οι δικαιούχες επιχειρήσεις. Αυτά καθορίζονται βάσει αντικειμενικών στοιχείων,

- το ύψος των ενισχύσεων, το οποίο καθορίζεται βάσει αντικειμενικών κριτηρίων και ιδίως συναρτήσει των δυσχερειών που συναντά ο κάθε τομέας από την επιταχυνόμενη κατάργηση των μεταβατικών μηχανισμών προσχώρησης,

- την περίοδο αναφοράς που προβλέπεται στην παράγραφο 2, η οποία δεν μπορεί σε καμία περίπτωση να ξεπεράσει τις 31 Δεκεμβρίου 1992.

4. Η ενίσχυση που προβλέπεται στο παρόν άρθρο περιορίζεται σε 60 εκατομμύρια Ecu. Συνιστά μέτρο παρεμβάσεως κατά την έννοια του άρθρου 1 παράγραφος 2 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (3).

Άρθρο 2

Οι πορτογαλικές αρχές ανακοινώνουν στην Επιτροπή, αμέσως μετά την έγκρισή τους και το αργότερο την 1η Ιουνίου 1993, τα στοιχεία που καθορίζονται σε εφαρμογή του άρθρου 1 παράγραφος 3.

Άρθρο 3

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 1 Ιουνίου 1993.

Για το Συμβούλιο

Ο Πρόεδρος

J. ANDERSEN

(1) ΕΕ αριθ. C 87 της 27. 3. 1993, σ. 9.

(2) Γνώμη που διατυπώθηκε στις 28. 5. 1993 (δεν δημοσιεύθηκε ακόμα στην Επίσημη Εφημερίδα).

(3) ΕΕ αριθ. L 94 της 28. 4. 1970, σ. 13. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2048/88 (ΕΕ αριθ. L 185 της 15. 7. 1988, σ. 1).